
Az MNV Zrt., avagy az állami szuperholding társasági jogi analízise

Dolgozatom témája a Magyar Nemzeti Vagyonkezelő Zártkörűen működő Részvénytársaság társasági jogi szempontok szerinti elemzése. Témám aktuális, hiszen az MNV Zrt. jelenlegi szervezetének részletes elemzésére még nem került sor abból az aspektusból, hogy a rá irányadó normák mennyiben mutatnak egyezést vagy hasonlóságot a részvénytársaság általános társasági jogi szabályaival.
A vagyonkezelő sajátos jogállása és tevékenysége miatt egy speciális jogszabály, a Vagyontörvény rendelkezései jelentik a rá vonatkozó jogforrások első szintjét. Mivel azonban a társaság részvénytársasági formában működik, a társasági jog általános szabályai is előtérbe kerülnek. Ez a kettősség kérdéseket vet fel: kiindulópontom az, hogy a Vagyontörvény több ponton eltér a Gt.-től, illetve a Ctv.-től, de mi lehet e különbségek indoka? Mennyiben tér el az MNV Zrt. szervezetrendszere egy tisztán Gt. alapján működő társaság szervezetétől?
Pályamunkám célja, hogy társasági jogi megközelítésből mutassa be az állami vagyonkezelés legfőbb bástyáját.
Dolgozatom első részében az állami tulajdonra vonatkozó joganyagot tekintem át. Megállapítható, hogy a hatályos jogszabályok nem definiálják a nemzeti vagyon fogalmát és nem használnak egységes terminológiát. Ezt követően az MNV Zrt. kezdeti szervezetének rövid bemutatását, valamint társasági jogi jellemzőinek analízisét végzem el. Dolgozatom leghangsúlyosabb része a jelenlegi szervezetrendszer vizsgálata, amelynek során a klasszikus értelmezési módok (nyelvtani, logikai, rendszertani és teleológikus értelmezés) segítségével vetem össze a Vagyontörvény rendelkezéseit az általános társasági jogi szabályokkal. Kísérletet teszek a specialitások és különbségek kiemelésére, valamint azok megindokolására is.
Kutatásaim eredményeképpen megállapítható, hogy az MNV Zrt. szervezetrendszere alapvetően megfelel a Gt. által felállított kritériumoknak, ám több ponton eltérést találunk. A differenciák nagyobb részét a társaság speciális jogállása, valamint az általa ellátott feladat indokolja, más része azonban szükségtelen különbség, így azok felülvizsgálata indokolt.
Munkám összefoglalásaként három koncepciót vázolok fel, amelyek a jövőben az állami vagyonkezelés terén megjelenhetnek. A jogalkotó döntésétől függ, hogy milyen elvi alapon építi fel a rendszert, ezen múlik az MNV Zrt. sorsa is. Éppen ezért nem a társaságnál felmerülő problémákra kínálok megoldási javaslatokat, hanem komplex módon az állami vagyonkezelés jövőbeli lehetőségeit veszem sorra.
 



